— На Сенненшчыне ўнікальная прырода: лясы, азёры. Адных толькі рэчак і ручаін больш за 27. Чаму ў нас не займацца аграэкатурызмам? Чаму не нарошчваць аб’ёмы і глыбіню пера­працоўкі прадукцыі лесу? У раёна багацейшая гісторыка-культурная спадчына. На Сенненшчыне пачынаў свой творчы шлях Янка Купала, у мясцовым касцёле святаром служыў Аляксандр Астрамовіч, які вядомы як паэт Андрэй Зязюля. Ён быў знаёмы з Купалай і Коласам. У першыя гады савецкай улады старшынёй Сенненскага выканаўчага камітэта працаваў Дзмітрый Прышчэпаў. Пазней ён стаў першым наркамам земляробства БССР. Пералік асоб, падзей, што могуць зацікавіць гасцей, вялікі. Сённяшняе пакаленне сенненцаў — гэта адкрытыя, шчырыя людзі, якія з радасцю сустракаюць сяброў.